L 160/30
SL
Uradni list Evropske unije
15.6.2022
IZVEDBENA UREDBA KOMISIJE (EU) 2022/925 z dne 14. junija 2022 o spremembi Priloge k Izvedbeni uredbi (EU) 2018/1882 glede bolezni vodnih živali s seznama ter seznama vrst in skupin vrst, ki predstavljajo znatno tveganje za širjenje navedenih bolezni s seznama (Besedilo velja za EGP)
EVROPSKA KOMISIJA JE –
ob upoštevanju Pogodbe o delovanju Evropske unije,
ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) ter zlasti člena 8(2), člena 8(3), točka (a), in člena 8(4), točka (b), Uredbe,
ob upoštevanju naslednjega:
(1)
Uredba (EU) 2016/429 določa pravila za preprečevanje in obvladovanje bolezni, ki se prenašajo na živali ali na ljudi, vključno s pravili za določitev prednostnega seznama bolezni, ki zadevajo Unijo, in njihovo razvrščanje.
Navedena pravila za preprečevanje in obvladovanje bolezni s seznama se uporabljajo samo za vrste in skupine vrst, ki lahko prenašajo bolezni s seznama, ker so dovzetne zanje ali delujejo kot njihovi vektorji.
Navedene vrste in skupine vrst so navedene v tabeli v Prilogi k Izvedbeni uredbi Komisije (EU) 2018/1882 (2) v skladu z merili iz člena 8(2) Uredbe (EU) 2016/429.
Prav tako so z Izvedbeno uredbo (EU) 2018/1882 razvrščene kot bolezni kategorije A, B, C, D ali E.
(2)
Svetovna organizacija za zdravje živali (OIE) je nedavno pregledala vodne vrste, ki so dovzetne za številne bolezni, navedene v Kodeksu za zdravje vodnih živali OIE (3).
Številne od teh bolezni so navedene tudi v tabeli v Prilogi k Izvedbeni uredbi (EU) 2018/1882.
V skladu s členom 8(3), točka (a), in členom 8(4), točka (b), Uredbe (EU) 2016/429, ki se nanašata na dodajanje vrst ali skupin vrst na navedeni seznam in njihovo črtanje z njega, ter da bi se dosegla ustrezna raven konvergence s standardi OIE, je primeren trenutek, da Komisija pregleda seznam vrst in skupin vrst, ki so dovzetne za bolezni vodnih živali iz tabele v Prilogi k Izvedbeni uredbi (EU) 2018/1882, da se zagotovi upoštevanje najnovejših znanstvenih spoznanj.
(3)
Komisija je zato zaključila pregled vrst, ki so dovzetne za bolezni vodnih živali in so navedene v tabeli v Prilogi k Izvedbeni uredbi (EU) 2018/1882.
Ta pregled je bil zaključen v skladu z znanstvenimi spoznanji referenčnega laboratorija Evropske unije za bolezni rib in rakov ter referenčnega laboratorija Evropske unije za bolezni mehkužcev (v nadaljnjem besedilu: laboratorija EURL), ki sta izvedla sistematično oceno vrst, dovzetnih za bolezni vodnih živali kategorij A, C in E (v nadaljnjem besedilu: ocena).
Ocena upošteva metodologijo iz poglavja 1.5 Kodeksa za zdravje vodnih živali OIE.
(4)
Po zaključeni oceni sta laboratorija EURL sporočila imena vrst, dovzetnih za bolezni kategorije A, tj. epizootsko hematopoetsko nekrozo, okužbo z Microcytos mackini, okužbo s Perkinsus marinus, okužbo z virusom sindroma Taura in okužbo z virusom rumene glave, imena vrst, dovzetnih za bolezni kategorije C, tj. virusno hemoragično septikemijo, infekciozno hematopoetsko nekrozo, okužbo z virusom infekciozne anemije lososov z delecijo zelo polimorfne regije, okužbo z Bonamia ostreae, okužbo z Marteilia refringens in okužbo z virusom bolezni belih pik, ter imena vrst, dovzetnih za bolezen kategorije E, tj. bolezen koi herpes virusa.
(1) UL L 84, 31.3.2016, str. 1.
(2) Izvedbena uredba Komisije (EU) 2018/1882 z dne 3. decembra 2018 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama (UL L 308, 4.12.2018, str. 21).
(3) Kodeks za zdravje vodnih živali OIE (2021).